Ny zava-misy. Randria etsy an-danin’izany sanganehana manoloana ny adin-tsain’ny ankohonany, izay adim-panahy ihany koa; ka hoy indrindra izy nankahery ireto zanany anaka , fa nahoana ianareo no kivy? Matokia, fa tsy ma intsy mahita fanafody ho an’iifaralahy isika; ary tsy maintsy ho sitrana ihany koa izy. Marina ange izany lazaiko izany e! Ary hadinonareo angaha ny fivavatsika isanandro mba hahazoantsika hery, sady mampahery no mahamafy be an’i dada ihany koa? Sa tsy izany moa, ry fara? Nitsiky izy telo mianadahy nahare izany teny farany toa fampihomehezana nation- drainy izany. Fa randria kosa avy eo, nanatsika an-dravao vadiny mba hihoatra ao atsimom-patana, fa misy dinika vetivety, hono. Tsy nampoizin’izy telo mianadahy izany, ka nibanjina maharitra an’ifaralahy zandriny izy, avy eo nifampijery, toa nifametra-panontaniana an’eritreritra hoe fa inona no anton’izao? Tsy ela dia niverina ravao, fa randria kosa tonga dia lasa nanohy ny halehany. Fantatry ny reniny tsara ny ahiahin’izy telo mianadahy. Ka endrika novolena tsiky no noezahiny handrava ny tebitebin-tsain’ireto menaky ny ainy. Na dia izany aza, dia tsy nahasakana azy telo mianadahy tsy hanontany izany fanjavonan-drainy tampoka teo izany; ka hoy ireo niara-niteny neny ô! Fa nankaiza tampoka teo i dada e? Tsy voasakana izy anaka, fa nikiry nandeha ho eny amin’i dadabenareo eny an-dafiandrefana. Avy eny izy dia nilaza hanitsy avy hatrany any amin’ny toeram- pivarotam-panafody, raha mahazo vola any amin-draibenareo. Fa randria kosa, indro manavatsava tanaty haizin-kitroka. Toa tsy tsaroany akory ny fifafin’ny herika omban’ny hatsiaka mamirifiry miantefa amin’ny tenany. Mifamahofaho ao an-tsainy ny fanantenana sy ny hakiviana. Saingy nogiazany mafy ny tenany tsy hampiharihary izany teo anoloan’ny vady aman-janany. Lasa lavitra ny sainy. Toa tsy tompon’ny tenany izy indraindray, hany ka tafintohina, lavo amin’ny tany vao tonga saina sady miteny mora. Sady mitsiky izy no vaky volana mora nilaza fa hay moa mandeha anatin’ny haizina izy, ka tokony hitandrina tsara. Avy eo nanezaka hiarina indray. Vokatr’izany fahapotrahana matetika izany, dia rakotry ny fotaka ny fitafiany. Efa dila tokony ho indray mahamasa-bary ny mamatonalina no tafaverina tao an- tranony izy. Vantany vao nigadona teo am-baravarana randria, dia izy efa-mianaka manjokaiky manodidina ny farafara handrian’ifaralahy no tazany. An-tenda ihany ny ainy. Nifanaretsaka tao an-tsainy ny aloalom-paharatsiana isan-karazany. Tsy nisy intsony ny resaka, fa ireo fanafody natosany teo am-pandriana no namely ny fanontaniana rehetra tokony hipetraka aminy. Izy rahateo, mbola sempotra dia sempotra ka tsy nahavolana mihitsy. Ndrematoa sy ravao reniny kosa tsy niandriandry fa nampiasa avy hatrany ny fanafody. Ary ny vavimatoa kosa, nanangona ireo fitafiana hisoloan-drainy, rehefa avy naka ranomafana hidiovany. Na dia vao roa ambin’ny folo sy efatra ambin’ny folo ranonorana tokoa aza mantsy izy mianadahy zokiny ireo, dia tsy vaovao aminy izao, satria efa nozarin’izy mivady handray andraikitra, na dia mbola zaza aza. Koa tsy ela akory dia kalamina ny zavatra rehetra, ary efa nisasakalina vao nisakafo izy dimy mianaka. Rehefa avy namahana ranon-tsosoa nasiana ronono sy tantely an’ifaralahy, satria, izany no tiany. Rehefa nifamadibadika tanatin’ny henemana ny ora sy ny fotoana, dia hita soritra ny fahasalaman’ifaralahy tsaroana ho niazakazaka mihitsy aza izany, satria haingam- piasa ny fanafody. Tapa-bolana taorian’izay dia nahazo fialan-tsasatra randria, ary nifanindry indrindra tamin’ny an’ny mpianatra izany. Fa raha mbola nifafifafy nahangoly ny rivo-panala any ivelany any, indreo kosa koranam-pianakaviana feno hafanana ny an-drandria mianakavy kely, hotronin’ireo zana-kavan’izy mivady tonga mandany ny fotoam-pialan-tsasatry ny mpianatra ao aminy. Hehy re izao, korana re izao; ary na dia ifaralahy izay saika nahavery hevitra ny mpianakavy iny aza, toy ny tsy narary akory amin’izato fiarahany mifaly havanja amin’ny ankizy rehetra. Fa tamin’izay indrindra vao sahy nanontany an-drainy i faravavy zanany nanao hoe fa inona ho aho no nanjo an’i dada tamin’ilay feno fotaka be, raha avy nividy fanafody ho an’ifaralahy e? Raha mbola tsy voavaly akory ny fanontaniana, dia fihomehezana be no nasetrin’izy rehetra izany, ka nony avy eo vao hoy randria nifampitana tamin’ny haizina aho anaka. Tsy naharitra ny sasany, liana hahalala. Ka nohazavain-drandria fa ny olana mitady hampahory ny fianakaviana izany haizina izany.